Antoine Kambanda

Antoine Kambanda (Nyamata, 1958ko azaroaren 10a) ruandar elizgizon katolikoa da. 2013tik 2018ra Kibungoko apezpikua izan zen eta 2019tik aurrera Kigaliko artzapezpikua da. 

2020ko azaroaren 28an Frantzisko aita santuak kardinal izendatu zuen. Ruandako lehen kardinala da.

 Bizitza 
Antoine Kambanda 1958ko azaroaren 10ean jaio zen Ruandan. Etnien arteko indarkeria zela eta, familia Burundira eta gero Ugandara joan zen bizitzera, non Antoinek oinarrizko ikasketak egin zituen, eta gero Kenyara, non batxilergoa egin zuen. Jaioterrira itzuli ondoren, Rutongoko apaizgaitegi txikian ikasi zuen 1983tik 1984ra eta Nyakibandako San Karlos Borromeo apaizgaitegi nagusian 1984tik 1990era. 

1990eko irailaren 8an, Joan Paulo II.a aita santuak apaiz ordenatu zuen Kabgayin. 1990etik 1993ra hezkuntzarako prefeta izan zen Nderako San Bizente apaizgaitegi txikian. 1993tik 1999ra Erromako Alfonsiana akademian ikasi zuen eta teologia moralean doktoregoa lortu zuen.

Kambandaren gurasoak eta sei anai-arrebetatik bost, beste senide eta lagun askorekin batera, 1994an hil ziren Ruandako genozidioan.

1999an Kigaliko Caritas bulegoko zuzendari izendatu zuten. Ondoren, Kigaliko artxidiozesiako Garapen Batzordeko zuzendari, Justizia eta Bakearen aldeko Batzordeko buru eta teologia moraleko irakasle izan da. 2004an Ruandako genozidioaz mintzatuz, aitortu zuen katoliko batzuk jendea babesten saiatu ziren arren, beste batzuk hilketen konplize izan zirela. Gainera, genozidioaren ondorioak gainditzeko Eliza Katolikoak berak berreraikuntzak egin behar zituela esan zuen.

2005eko irailean Crescenzio Sepe kardinalak Kabgayiko apaizgaitegi nagusiko zuzendari izendatu zuen. 2006ko otsailaren 10ean Nyakibandako San Karlos Borromeo apaizgaitegiko zuzendari bilakatu zen.

2013ko maiatzaren 7an, Frantzisko aita santuak Kibungoko apezpiku izendatu zuen Kizito Bahujimihigoren ordez. Uztailaren 20an apezpiku ordenatu zuten Kibungoko katedralean. Ut vitam habeant () leloa hautatu zuen.

2015ean Ruandako apezpiku-konferentziak apezpikuen kontziliora joateko hautatu zuen.

2018ko azaroaren 19an, Frantzisko aita santuak Kigaliko artzapezpiku izendatu zuen, eta 2020ko urriaren 25ean kardinal. Abenduaren 16an Herrien Ebanjelizaziorako Kongregazioko kide bihurtu zen, eta 2021eko urrian Hezkuntza Katolikorako Kongregazioko kide.

 Ondorengotza apostolikoa 

 Erreferentziak 

 Kanpo estekak 

Kategoria:Ruandako apezpikuak
Kategoria:Ruandako katolikoak
Kategoria:Frantzisko aita santuak izendatutako apezpikuak
Kategoria:Artzapezpikuak
Kategoria:Ruandako kardinalak
Kategoria:Frantzisko aita santuak sortutako kardinalak